แนวโน้มเงินบาทยังไม่แข็งค่าทางเดียว
ธนาคารแห่งประเทศไทยชี้เงินบาทไม่มีแนวโน้มแข็งค่าขาเดียว แต่ยอมรับผันผวนมากขึ้น
19 พ.ค. 2554

ธนาคารแห่งประเทศไทยชี้เงินบาทไม่มีแนวโน้มแข็งค่าขาเดียว แต่ยอมรับผันผวนมากขึ้น 
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดการเงินและบริหารเงินสำรอง ธนาคารแห่งประเทศไทย(ธปท.) กล่าวว่า การเคลื่อนไหวของค่าเงินบาทยังไม่มีแนวโน้มแข็งค่าทิศทางเดียว โดยขณะนี้ค่าเงินบาทยังเคลื่อนไหวในกรอบแคบๆ และยังเคลื่อนไหวใน 2 ทิศทางมากขึ้น คือ ทั้งปรับแข็งค่าขึ้นและอ่อนค่าลง แต่ต้องยอมรับว่าค่าเงินบาทช่วงนี้มีความผันผวนมากขึ้น คาดว่าความผันผวนน่าจะมากกว่า 5% แล้ว
“ยังไม่มีสัญญาณที่บ่งว่าค่าเงินบาทจะปรับแข็งค่าขึ้นในทิศทางเดียว เพราะตอนนี้ยังเคลื่อนไหวใน 2 ทิศทาง ถ้าดูค่าเงินบาทปัจจุบันที่เฉลี่ยอยู่ที่ระดับ 30.20 - 30.25 บาทต่อเหรียญสหรัฐ ถือว่าใกล้เคียงกับปีที่แล้ว อ่อนลงเล็กน้อยด้วยซ้ำ เพราะปีที่แล้วค่าเงินบาทอยู่ที่ระดับ 30.15 บาทต่อเหรียญสหรัฐ แสดงว่าเงินบาทไม่แข็งค่าขึ้น และไม่ใช่แนวโน้มแข็งค่า แต่มีความผันผวนมากขึ้นก็ตาม” น.ส.วงษ์วธูกล่าว 
น.ส.วงษ์วธู กล่าวว่า สาเหตุที่เงินบาทยังไม่แข็งค่าทิศทางเดียว เพราะยังมีความต้อกงารซื้อเงินเหรียญสหรัฐจากผู้ส่งออกอยู่ ทำให้เงินบาทเคลื่อนไหว 2 ทิศทางมากขึ้น 
ทั้งนี้ ในภาวะค่าเงินบาทมีความผัยผวนมากขึ้น ผู้ประกอกบารที่เกี่ยวข้องกับอัตราแลกเปลี่ยนควรมีการซื้อป้องกันความเสี่ยงอัตราแลกเปลี่ยนให้มากขึ้น เพื่อดูแลผลกระทบที่อาจจะเกิดขึ้นจากค่าเงิน